Ministerul Mediului are nou plan pentru zona de mașini electrice, un sprijin suplimentar, poate chiar susținerea statului pe zona de leasing.
"În ceea ce privește programul Rabla Plus, anul acesta avem un buget record. Este pentru prima oară când punem la bătaie 1.000.000.000 lei pentru achiziționarea mașinilor electrice și plug-in hybrid.
Vom vedea cum merge programul. Bugetul alocat unităților administrativ-teritoriale s-a epuizat cel mai repede în 16 minute. Și instituțiilor publice în același timp.
Sumă record pentru anul 2024 pentru programul Rabla Plus
Merge foarte bine linia de finanțare pentru persoane juridice, adică societățile comerciale care aleg să-și înverzească flota, fie că sunt companii de delivery, de curierat sau alte activități care pretind efectuarea unui număr mare de kilometri în fiecare zi și merge ceva mai greu la persoane fizice.
Asta se datorează probabil și faptului că, așa cum s-a stabilit la inițiativa Ministerului Finanțelor Publice, în luna decembrie, valoarea ecotichetului a scăzut la 5.000 de euro", a spus Mircea Fechet, miercuri, la Antena 3 CNN.
Cuantumul ecotichetului pentru achiziţionarea unui autovehicul nou pur electric este 25.500 de lei.
"Suma, eu personal nu o consider a fi prea mică pentru că o mașină electrică pleacă de la 25.000 euro. Dacă 5.000 de euro din 25.000 înseamnă 20% finanțare din partea statului.
Dacă vom vedea că nu reușim să cheltuim acei bani, fie vom muta sumele respective la persoane juridice", a transmis ministrul.
Sprijin de la stat pentru leasing
Schema de finanțare ar putea fi modificată.
În prezent, sunt analizate mai multe scenarii, unul din acestea fiind finanțarea leasing-ului operațional.
"Am instituit un grup de lucru în cadrul ministerului la care pentru prima oară am chemat societățile de leasing și vrem să evaluăm posibilitatea finanțării, o parte sau în totalitate, rata de leasing pentru persoane fizice și societăți comerciale.
În Franța lucrul acesta funcționează spre exemplu", a precizat Mircea Fechet.